Pedro Pablo Kuczynski

Is eacnamaí, fiontraí gnó agus polaiteoir Peiriúch é Pedro Pablo Kuczynski Godard a rugadh ar 3 Deireadh Fómhair 1938 i Líoma, Peiriú. Toghadh mar uachtarán na tíre é don téarma 2016–2021 mar chomharba ar Ollanta Humalla ach d'éirigh sé as ar 21 Márta 2018.  

Bhí sé ina aire um fuinneamh agus mianaí faoi Fernando Belaúnde Terry, agus ina aire um eacnamaíocht agus airgeadas faoin Uachtarán Alejandro Toledo Manrique. Faoi láthair, is uachtarán é ar an bpáirtí Peruanos Por el Kambio (Peiriúigh ar son Athruithe). (Scríobhtar cambio, an focal Spáinnise ar "athrú", le k in ainm an pháirtí chun go mbeadh PPK air, ionann lena ainm féin.) 

Iarrthóir é Kuczynski ar uachtaránacht Phoblacht Pheiriú in olltoghcháin Pheiriú na bliana 2011, ach tháinig sé isteach sa tríú háit i ndiaidh Ollanta Humala Tasso agus Keiko Fujimori Higuchi. Sheas sé ar son na huachtaránacha arís in olltoghcháin na bliana 2016 agus an uair seo, d'éirigh leis an dara háit a bhaint amach agus, mar sin, dul ar aghaidh go dtí an dara babhta den toghchán ar 10 Aibreán 2016, inar éirigh leis bua a fháil ar Keiko Fujimori le tromlach an-íseal.  

Ba imircí ón Eoraip iad a thuismitheoirí. Gearmánach de chúlra Polannach-Ghiúdach ab ea a athair. Ar thaobh a mháthar tá Pedro Pablo gaolta le Jean-Luc Godard, stiúrthóir scannáin Eilvéiseach. Tá sé pósta ar Nancy Lange, col ceathrar le Jessica Lange.

D'oibrigh Kuczynski sna Stáit Aontaithe agus ghlac sé saoránacht Mheiriceánach le cois a shaoránacht Pheiriúch. D'éirigh sé as a shaoránacht Mheiriceánach sa bhliain 2016 le bheith ábalta sheasamh d'uachtáranacht Pheiriú.

Rinneadh iarrachtaí chun é a chur as oifig ag toiseacht ag deireadh na bliana 2017. San athbhliain, rinneadh iarracht nua é sin a dhéanamh. Cuireadh físeáin dá dhlíodóir agus de Kenji Fujimori (pearsa conspóideach i bpolaitíocht na tíre) ag iarraidh vótaí i gcoinne an iarracht a cheannach ó bhaill de pharlaimint na tíre (na "Kenjivideos"), agus ghéill sé don bhrú, ag cur litir éirí as oifig chuig Comhairle na Ministéirí. Ar 23 Márta 2018, chuaigh a leasuachtarán Máirtín Vizcarra, i gcomharbacht air mar uachtarán.

Eacnamaithe Peiriúcha
Polaiteoirí Peiriúcha
Daoine a rugadh i 1938
Daoine beo